
PARLAMENTUL  ROMÂNIEI
CAMERA DEPUTAŢILOR
	COMISIA JURIDICĂ, DE  DISCIPLINĂ  ŞI IMUNITĂŢI
	           Bucureşti, 27 mai  2013
           Nr.    PL- x 159/2013


RAPORT

asupra proiectului de Lege pentru modificarea şi completarea Legii nr. 3/2000 privind organizarea şi desfăşurarea referendumului

În conformitate cu prevederile art. 95 şi 115 din Regulamentul Camerei Deputaţilor, republicat, Comisia juridică, de disciplină şi imunităţi a fost sesizată, spre dezbatere, în fond, în procedură de urgenţă cu proiectul de Lege pentru modificarea şi completarea Legii nr. 3/2000 privind organizarea şi desfăşurarea referendumului,  trimis cu adresa nr. PL-x 159 din 27 mai 2013 şi  înregistrat cu nr. 31/668  din 27 mai 2013.
Potrivit prevederilor art. 75 din Constituţia României, republicată şi ale art. 92 alin. (9) pct. 2 din Regulamentul Camerei Deputaţilor, republicat, Camera  Deputaţilor este Cameră decizională.
Senatul, în calitate de primă Cameră sesizată, a adoptat proiectul de lege în şedinţa din 21 mai 2013. 

Proiectul de lege  are ca obiect de reglementare modificarea şi completarea Legii nr. 3/2000 privind organizarea şi desfăşurarea referendumului, cu modificările şi completările ulterioare, „în sensul stabilirii unui cvorum (prag, procentaj minimal) de participare de 30% din numărul persoanelor înscrise în listele electorale şi a unui cvorum de validare egal cu majoritatea voturilor valabil exprimate dar nu mai puţin de 25% din numărul persoanelor înscrise în listele electorale pentru toate tipurile de referendum”. Totodată se propune „modificarea art. 7 alin. (2) şi a art. 12 alin. (2) pentru identitatea reglementării în toate tipurile de referendum naţional şi pentru eliminarea discriminării dintre cetăţenii români care votează în ţară cu cei care votează în străinătate”.

Consiliul Legislativ, prin avizul nr. 382 din 13 mai 2013, a avizat favorabil, cu observaţii şi propuneri,  iniţiativa legislativă.
Guvernul României susţine adoptarea proiectului de lege, conform avizului nr. 527 din 16 aprilie 2013.


 În conformitate cu prevederile art.61 din Regulamentul Camerei Deputaţilor, republicat, membrii Comisiei au examinat proiectul de lege, expunerea de motive şi  avizul Consiliului Legislativ în şedinţa din 27 mai 2013. 
            La dezbateri au fost prezenţi 18 deputaţi, din totalul de 27 membri ai Comisiei juridice, de disciplină şi imunităţi.
 
În urma dezbaterilor, membrii Comisiei juridice, de disciplină şi imunităţi au hotărât, cu unanimitate de voturi, să propună plenului Camerei Deputaţilor adoptarea proiectului de Lege pentru modificarea şi completarea Legii nr. 3/2000 privind organizarea şi desfăşurarea referendumului, în forma adoptată de Senat.
              În raport cu obiectul şi conţinutul reglementării, proiectul de lege face parte din categoria legilor organice.
                 PREŞEDINTE,                                       SECRETAR,
          Bogdan Liviu CIUCĂ                       Theodor Cătălin NICOLESCU
Consilier parlamentar, Paul Şerban
PAGE  
2

_968672787.unknown

